Rådets fælles holdning

af 25. juni 2002

vedrørende Angola og om ophævelse af fælles holdning 2000/391/FUSP

(2002/495/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Rådet har vedtaget fælles holdning 2000/391/FUSP(1), hvori det fastlægger Den Europæiske Unions målsætninger og prioriteter med hensyn til Angola.

(2) På baggrund af de betydelige politiske forandringer, der er sket i Angola siden 2000, er visse bestemmelser i nævnte fælles holdning forældede, og de bør derfor ajourføres.

(3) Rådet har vedtaget fælles holdning 2001/374/FUSP af 14. maj 2001 vedrørende konfliktforebyggelse, -styring og -løsning i Afrika(2) og fælles holdning 98/350/FUSP af 25. maj 1998 vedrørende menneskerettigheder, demokratiske principper, retsstatsprincippet og god regeringsførelse i Afrika(3).

(4) Rådet har vedtaget fælles holdning 97/759/FUSP(4), 98/425/FUSP(5) og 2000/391/FUSP vedrørende Angola med henblik på at tilskynde União Nacional para a Independência Total de Angola (UNITA) til at opfylde sine forpligtelser i fredsprocessen under hensyn til de relevante afgørelser fra FN's Sikkerhedsråd, især resolution 864 (1993), 1127 (1997), 1130 (1997), 1173 (1998) og 1176 (1998).

(5) Som anført i formandskabets erklæringer på Den Europæiske Unions vegne af 29. maj og 28. august 2001 og i konklusionerne af 11.-12. juni 2001 fra Rådet (almindelige anliggender) gentager Den Europæiske Union, at den støtter alle de bestræbelser, der gøres for at nå frem til en politisk løsning på grundlag af Bicesse-fredsaftalerne, Lusaka-protokollen og de relevante resolutioner fra FN's Sikkerhedsråd.

Efter Jonas Savimbis død den 22. februar 2002 udtrykte EU i erklæringerne af 28. februar og 4. april 2002 samt i konklusionerne fra Det Europæiske Råd i Barcelona den 15.-16. marts 2002 og i konklusionerne af 13.-14. maj 2002 fra Rådet (almindelige anliggender) tilfredshed med meddelelsen om den våbenhvile, som regeringen indgik den 13. marts 2002, og med, at Angolas regering og UNITA som supplement til Lusaka-protokollen den 4. april 2002 formelt undertegnede et aftalememorandum med henblik på våbenhvile og løsning af andre militære spørgsmål. I disse erklæringer nævner EU også behovet for at afhjælpe den alvorlige humanitære situation og erklærer sig parat til at støtte den angolanske befolknings bestræbelser på at skabe varig fred, stabilitet og bæredygtig udvikling i landet.

(6) FN's Sikkerhedsråd har vedtaget resolution 1268 (1999) om oprettelse af et FN-kontor i Angola (UNOA) og forlænget dette kontors mandat tre gange ved skrivelse fra formanden for Sikkerhedsrådet til FN's generalsekretær, senest indtil den 15. juli 2002.

(7) FN's Sikkerhedsråd har vedtaget resolution 1404 (2002) om forlængelse af mandatet for mekanismen til overvågning af sanktioner mod UNITA med en yderligere seksmåneders periode indtil den 19. oktober 2002 og har desuden vedtaget resolution 1412 (2002) af 16. maj 2002, hvori det - efter at have bekræftet resolution 696 (1991) og 864 (1993) samt alle efterfølgende resolutioner, herunder især resolution 1127 (1997), og efter at have henvist til erklæring af 28. marts 2002 fra Sikkerhedsrådets formand, der navnlig gav udtryk for Sikkerhedsrådets vilje til at overveje hensigtsmæssige og specifikke undtagelser fra og ændringer til de foranstaltninger, der pålægges i punkt 4a) i resolution 1127 (1997) - beslutter at stille foranstaltningerne i punkt 4a) og 4b) i nævnte resolution i bero i 90 dage.

(8) Rådet vedtog en resolution om minerydningsbistand den 22. november 1996, hvori det anbefales, at der, ud over humanitær bistand, tildeles midler til minerydningsoperationer til lande, hvor myndighederne ophører med at bruge personelminer. Det vedtog også fælles aktion 97/817/FUSP af 28. november 1997 vedrørende personelminer(6).

(9) Der er behov for handling fra Fællesskabets side for at gennemføre en række foranstaltninger -

VEDTAGET FØLGENDE FÆLLES HOLDNING:

Artikel 1

Den Europæiske Union har sat sig følgende mål med hensyn til Angola:

a) at støtte processen i retning af fred, national forsoning og demokrati i Angola gennem fremme af god regeringsførelse og en kultur med tolerance mellem alle politiske partier og alle sektorer i civilsamfundet

b) at støtte en bæredygtig politisk løsning i Angola på grundlag af Lusaka-protokollen og de relevante resolutioner fra FN's Sikkerhedsråd gennem en politisk dialog med deltagelse af De Forenede Nationer

c) indtrængende at opfordre regeringen og UNITA til at fortsætte den fulde gennemførelse af alle bestemmelserne i det aftalememorandum, der blev undertegnet den 4. april 2002 for at supplere Lusaka-protokollen, idet den understreger betydningen af en øjeblikkelig og effektiv indkvartering, afvæbning, demobilisering og social reintegration af UNITA's militære styrker gennem sociale programmer med tilstrækkelig finansiering

d) at opfordre UNITA til at gøre en indsats for at omorganisere sig til et politisk parti og vise sin vilje til at overholde lovgivningen og at opfordre regeringen til at lette denne proces i overensstemmelse med sit tilsagn i erklæringen af 13. marts 2002

e) at støtte FN's Sikkerhedsråds intentioner om regelmæssigt at tage de sanktioner op, der er pålagt UNITA vedrørende gennemførelsen af det aftalememorandum, der supplerer Lusaka-protokollen

f) at opfordre Angolas regering til at afholde frie og retfærdige parlamentsvalg snarest muligt, så snart betingelserne er opfyldt, til fuldt ud at respektere retsstatsprincippet og retfærdighed i hele Angola, til at fremme og beskytte menneskerettighederne og til at styrke civilsamfundets rolle i forbindelse med den nationale forsoning og opbygningen af demokrati i landet

g) indtrængende at opfordre Angolas regering til at intensivere sine bestræbelser for at lette den meget alvorlige humanitære situation og fremme minerydning, social reintegration og genbosætning af alle internt fordrevne og flygtninge inden for rammerne af gennemførelsen af målsætningerne i regeringens erklæring af 13. marts 2002 og til at skabe de betingelser, der er nødvendige for at tillade det internationale samfund at hjælpe hermed

h) fortsat at opfordre regeringen til at gennemføre en gennemsigtig forvaltning af de offentlige midler og sikre fuld ansvarlighed, især med hensyn til regnskaberne for oliesektoren, til fordel for alle angolanere. At støtte en forsvarlig fattigdomsorienteret makroøkonomisk politik for at sikre bedre udsigter for fattigdomsbekæmpelse, økonomisk vækst og bæredygtig udvikling for landet

i) at tilskynde til samarbejde og forståelse mellem landene i området med henblik på at forbedre regional sikkerhed og økonomisk udvikling.

Artikel 2

For at fremme ovennævnte mål vil Den Europæiske Union:

a) føre en regelmæssig politisk dialog med de angolanske myndigheder som forudset i Cotonou-aftalen

b) inden for rammerne af sin fælles udenrigs- og sikkerhedspolitik støtte initiativer, som bidrager til en bæredygtig politisk løsning i Angola i overensstemmelse med de mål, der er nævnt i artikel 1, litra a), og i samråd med FN's Generalsekretær, trojkaen af observatørlande, FN's medlemsstater samt regionale og subregionale afrikanske organisationer

c) handle i overensstemmelse med beslutningen i FN's Sikkerhedsråds resolution 1412 (2002) om at stille rejseforbuddet for UNITA-ledere i bero i 90 dage

d) øjeblikkeligt iværksætte en fuldstændig ophævelse af de sanktioner, som FN's Sikkerhedsråd har pålagt UNITA, efter en positiv gennemførelse af aftalememorandummet

e) tilbyde at støtte Angolas regerings bestræbelser på at styrke de demokratiske institutioner og den demokratiske praksis for at gøre det muligt at afholde frie og retfærdige almindelige valg og præsidentvalg og at sikre respekten for menneskerettighederne, retsstatsprincippet og et uafhængigt civilsamfund

f) tilbyde at støtte regeringens bestræbelser på at reformere den angolanske økonomi gennem samarbejde med IMF i samordning med det internationale samfund og at hjælpe regeringen med at bekæmpe bestikkelse og fattigdom. Tilskynde Angolas regering til at skabe betingelser for en passende forvaltning for i den nærmeste fremtid at undertegne en aftale om en facilitet for fattigdomsbekæmpelse og vækst med IMF

g) bekræfte sin solidaritet med og sit tilsagn om at hjælpe Angolas befolkning ved fortsat at bidrage til bestræbelserne på at afhjælpe den humanitære situation og mindske lidelserne for den del af den angolanske befolkning, som er berørt af krigen, især flygtninge og internt fordrevne, f.eks. ved at bifalde Kommissionens hensigt om at træffe alle foranstaltninger til hurtigst muligt at tage alle disponible midler i brug til støtte for fredsprocessen.

Unionen vil tilbyde at bistå Angolas regering med at tackle den humanitære situation og de forskellige faser af fredsprocessen, herunder indkvarteringen af UNITA's militærstyrker, idet den giver udtryk for sin støtte til de demobiliserings- og reintegrationsprogrammer, som er nødvendige for en fuldstændig genopbygning af landet, og opfordrer samtidig regeringen til hurtigt at foretage en nøjagtig vurdering af sine mest akutte behov

h) tilbyde at bistå Angolas regering med at genopbygge landet, idet den støtter regeringens planer om at indkalde til et møde mellem internationale donorlande og tage behørigt hensyn til reglerne om gennemsigtighed og ansvarlighed inden for et demokratisk miljø og samtidig opfordrer regeringen til at stille de nødvendige midler til rådighed med henblik på at gennemføre økonomiske og sociale politikker, der vil forbedre de angolanske borgeres levevilkår

i) være rede til at deltage i minerydningsoperationer i overensstemmelse med Rådets resolution af 22. november 1996, idet den opfordrer Angolas regering til at ratificere Ottawa-konventionen om minerydning

j) tilbyde at bistå FN's kontor i Angola med at opfylde det mandat, som det har fået af FN's Sikkerhedsråd.

Artikel 3

Rådet noterer sig, at Kommissionen agter at orientere sin indsats i retning af målene og prioriteterne i denne fælles holdning, hvor det er hensigtsmæssigt, ved relevante fællesskabsforanstaltninger.

Artikel 4

Denne fælles holdning tages op til overvejelse hver tolvte måned efter vedtagelsen.

Artikel 5

Fælles holdning 2000/391/FUSP ophæves.

Artikel 6

Denne fælles holdning har virkning fra dagen for vedtagelsen.

Artikel 7

Denne fælles holdning offentliggøres i EF-Tidende.

Udfærdiget i Luxembourg, den 25. juni 2002.

På Rådets vegne

J. Matas I Palou

Formand

(1) EFT L 146 af 21.6.2000, s. 1.

(2) EFT L 132 af 15.5.2001, s. 1.

(3) EFT L 158 af 2.6.1998, s. 1.

(4) EFT L 309 af 12.11.1997, s. 8.

(5) EFT L 190 af 4.7.1998, s. 1.

(6) EFT L 338 af 9.12.1997, s. 1.